קרב עין הבשור

קרב מושב עין הבשור התרחש ב-7 באוקטובר 2023, במסגרת מתקפת הפתע על ישראל. במהלך הקרב, הסתערו בין 30–50 מחבלים המשתייכים לארגון הטרור חמאס על עין הבשור, הנמצא במרחק 5–7 קילומטרים מח'אן יונס שבדרום רצועת עזה (5 ק"מ מהגדר), במטרה לבצע טבח בתושבי המושב ולחטוף מהם לרצועת עזה.

חברי כיתת הכוננות של המושב ניהלו קרב עם המחבלים, והצליחו לבלום אותם בשער הכניסה המערבי של המושב ועל הגדרות. שניים מחברי כיתת הכוננות נפצעו והובלו לבית החולים סורוקה בנסיעה מהשער המזרחי דרך שדות המושב, לצומת משאבי שדה ומשם לבאר שבע. זאת בשל העובדה שבכביש 241 תקפו מחבלים כל רכב שנע על הכביש.

רקע 

בשנים 2022–2023, המושב סבל ממכת גניבות רכב, גניבות אזרחיות וחקלאיות. לשם התמודדות עם הגנבות, הוחלט במושב להגדיל את כיתת הכוננות מ-12 ל-78 חברים, שהיו חמושים ב-5 רובי M-16 בלבד. יתר הנשק היו אקדחים פרטיים של החברים. מטרת עיבוי כיתת הכוננות הייתה לסכל כל תנועה חשודה במושב וסביב הגדרות. הצבא הוציא מהמושב את מרבית כלי הנשק שהיו מאוכסנים במחסן הנשק המושבי, מפחד שכלי הנשק ייגנבו. מדי לילה קבוצה של 5–7 חברים פטרלה לאורך הגדרות כדי לארוב לגנבים.

מהלך הקרב 
בבוקר 7 באוקטובר 2023, יום שבת, מיד עם תחילת אזעקות "צבע אדום" ונפילת רקטות בשטחים פתוחים סביב המושב, רבש"ץ המושב שהאזין לרשתות הקשר הביטחוניות של המועצה האזורית אשכול וצה"ל, הבין מיד את תמונת הקרב ביישובי המועצה והקפיץ את כל כיתת הכוננות לגדרות. תוך כמה דקות חברי כיתת הכוננות התמקמו בעמדות סביב הגדרות, ומיד לאחר מכן הגיעו טנדרים ואופנועים לשער המערבי של המושב עם כ־50-30 מחבלי חמאס, והחל קרב יריות.

התוקפים ירו מרובי סער ארוכי קנה, זרקו רימונים וירו רקטות RPG. במהלך הקרב הצליחו חברי כיתת הכוננות להדוף את המחבלים מהשער ומהגדרות. הקרב נמשך כ-20 דקות. שניים מחברי כיתת הכוננות נפצעו במהלך הקרב. אחד הפצועים נפצע פעם נוספת בניסיון לפינויו לבית החולים סורוקה בבאר שבע. חברי כיתת הכוננות היו חמושים ב-5 רובים ארוכי קנה מסוג M-16 ואקדחים פרטיים. חברים שלא היו להם אקדחים יצאו לקרב עם טוריות, גרזנים ואתי חפירה. הקשר בין חברי כיתת הכוננות התבצע על בסיס הודעות קוליות באפליקציית וואטסאפ. ערוץ קשר זה שימש לדיבור בין הצוותים שבשטח, הכוונה, וחבירה בין חברי כיתת הכוננות בשעת הקרב.

פינוי היישוב 
ביום ראשון, 8 באוקטובר 2023, למחרת הקרב, אנשי המושב החלו להתפנות ממנו בכוחות עצמם. ביום שני, 9 באוקטובר, הצבא עבר מבית לבית וביקש מהתושבים להתפנות בשיירות מאובטחות מהמושב. התושבים שוכנו ביישובים מארחים בערבה ובבתי מלון באילת ובים המלח. סך הכול התפנו מהמושב כ-950 תושבים. ביישוב נשארו כ-100 תושבים. חלקם בכיתת הכוננות והיתר לקחו על עצמם למלא תפקידים בחירום כגון צוות חמ"ל, צוות צח"י (צוות חירום יישובי), צרכנייה, צוות בישול לחיילים ולכיתת הכוננות ועוד. לתגבור כיתת הכוננות צה"ל הציב כוח צבאי במושב.

קישורים חיצוניים

הערות שוליים 

מתקפת הפתע על ישראל (2023)
חמאס: פיגועים
מלחמת חרבות ברזל: קרבות
עוטף עזה
מועצה אזורית אשכול
עין הבשור (מושב)